钦定古今图书集成/明伦汇编/官常典/第490卷 > 李袭志
## 钦定古今图书集成/明伦汇编/官常典/第490卷 > 李袭志

按《唐书》本传：“袭志，字重光，其先本陇西狄道人。五世
祖避地，更为金州安康人。仕隋，始安郡丞。大业末，盗
贼起，袭志倾私产募士，得三千人，乘城拒盗。萧铣、林
士弘屡攻之，不下。闻炀帝丧，乃与士民缟素，三日临。
或说曰：‘公临郡久，士大夫悦向，蛮夷畏威，虽曰隋臣，
实君长也。今四海分裂，自王者非一姓，宜遂据岭表，
取百粤，岂遽不若尉佗乎’？”袭志曰：“吾世隋臣，今江都
虽沦，宗社尚有奉，诸君当相与戮力刷仇耻，岂怙乱
图不义哉？吾宁陷忠死，不逆节以生，尉佗不足为吾
法也。”欲斩说者，众谏乃止。遂固守凡二年，力穷援绝，
为铣所陷。伪署工部尚书、桂州总管。武德初，高祖赐
书，命其子元嗣召之，袭志约岭南酋永平郡守李光
度潜图归国。帝复以书谕曰：“公，朕之宗，不可与异姓
比，宜及子弟。并豫宗正属籍。”及铣平，岭南六十馀州
皆送款，袭志诱而致云。赵郡王孝恭承制授桂州总
管。五年来朝，进柱国，封始安郡公，江州都督。后讨辅
公祏，为水军总管，转桂州都督。袭志守桂二十八年，
政尚清省，南荒便之。表请入朝。以光禄大夫、汾州刺
史致仕，卒。